
Rīgā

20.03.2024. Nr. 02-01/1751

Publicēšanai Elektronisko iepirkumu sistēmā


Par papildu informācijas sniegšanu un grozījumiem
atklātā konkursa “Automašīnu noma (operatīvais līzings)”
(iepirkuma identifikācijas Nr. NKMP 2024/1) dokumentos

Nacionālās kultūras mantojuma pārvaldes Publisko iepirkumu komisija, turpmāk - Komisija, ir izskatījusi piegādātāja 2024. gada 13. martā atsūtīto pieprasījumu par papildu informācijas sniegšanu par atklātā konkursa "Automašīnu noma (operatīvais līzings)" (iepirkuma identifikācijas Nr. NKMP 2024/1) dokumentos iekļautajām prasībām.

Piegādātājs lūdz sniegt šādus skaidrojumus:
Nolikums:
1.5.4. līgumcenā ietverta atlikusī vērtība. Absurda prasība – jo ja ir izvēlēta noma, tad Pasūtītājam ir interese, lai pretendents iesniegtu maksimāli augstāko atlikušo vērtību un uzņēmums samaksātu mazāko nomas maksu periodā. Ja ir uzstādījums tās iegūt īpašumā, tad ir jāsludina iepirkums par finansu līzingu, kurā piedalās tikai banku līzingu kompāniju. Loģiski izrēķinot ir saprotams, ka nav iespējams operatīvajā līzingā nomā automašīnu par aptuveni 80.00 EUR mēnesī.
1.5.5. Šādas tiesības ir paredzamas, bet lai tās būtu izpildāmas, tad jāparedz, ka ja Pretendents nav tr/l īpašnieks, jāiesniedz saskaņojums ar finansētāju, kaut gan tas ir faktiski neiespējams, jo banka šajā gadījumā nav līguma puse un Pretendents nevar apņemties pārdot to, kas viņam nepieder.
1.5.7. Termiņš ir nesamērīgs, ja vien jau nav atrastas konkrētas automa’šinas un tās atrodas pie konkrētā pretendenta. Tad šis iepirkums vairs nav valstij izdevīgs.
1.8.4.3. Lūdzu precizēt – jāiesniedz ir pilnvarojums no paraksttiesīgās personas veikt konkrētas darbības, vai pilnvarojums, kurš ietver parakstiesīgās personas tiesību tvērumu? Parakstiesīgais nevar savas pilnvaras deleģēt ar komercpilnvaru.
5.1.6. Nulles emisija – nedrīkst piešķirt punktus par plug – in automašīnām, jo pēc baterijas beigām automašīna pārvietojas kā standarta benzīna mašīna. Ja tas tiek vērtēts, tad jāparedz, ka konkrētajai automašīnai dienas nobraukums ir 40 km. WLTP tests attiecas uz nobraukumu 50 – 60km.
Alternatīvā degviela – ūdeņradis,  HIBRĪDSITĒMA , elektrība NAV alternatīvā degviela. Tie ir dzinēju veidi!!!!!
5.1.6. Sniedzat skaidrojumu lūdzu – kā saprotams kritērijs zemākā automašīnas cena – ja iepirkums ir par NOMU?
Cena ir sekundārs lielums kopējā aprēķinā.
5.1.5. Lūdzu pilnībā pārstrādāt vērtēšanas kritērijus, jo tie neatbilst īstenībai un nav izpildāmi.
4.2. Tiesības pārdot un nodrošināt garantiju Latvijas Republikā drīkst tikai autorizētais pārstāvis un nav tiesības deleģēt šis tiesības tālāk. Lūdzu izslēgt šo punktu vai paredzētm ka piedalīties drīkst tikai dīleri, kas tad atbildīs īstenībai.
Līgums:
3.12. Garantijas laikā tr/l nekad netiek atzīts par neatgriezeniski bojātu, tas var tikt atzīts tikai pēc ceļu satiksmes negadījuma vai cita apdrošināšanas gadījuma ko sedz KASKO polise.
5.2.5. Nav jāiesniedz apdrošināšanas polises, jo tās Pretendentam nav jānodrošina.
7.4. Nav samērīgs līgumssods, ja tas vienīgi nav paredzēts, lai nepiedalās nevēlami pretendenti.
12.1. Ja līgums ir spēkā 60 mēnesūs no parakstīšanas, tad noma ir tikai 59 mēneši, jo piegāde šobrīd paredzēta 4 nedēļas.
12.7. Nesamērīgums – 3 dienas, ja valsts nepilda saistības 12.10. 30 dienas un kavējums 3 mēneši pret 12.7.4. vienu mēnesi.
Tehniskajā specifikācija pamatkļūdas – hibrid sistēmas ir tikai savietojamas ar automātisko ātrumkārbu un nav savietojamas ar manuālu.
Klīrens – nav izmērams, šāds lielums ir jāizslēdz, to paredz IUB lēmumi konkrētās lietās. Pretendenta vēlme nomāt apvidus auto tiek izteikta izvēloties konkrētu klasi.
Ir paredzēts sensori un kamera atpakaļskata? Neasaprotams savienojums.
Akjlās zonas brīdinājuma sistēma – sadārdzina un sašaurina klāstu auto, ieteikums izvērtēt vai pie tik ierobežota budžeta šāda prasība ir adekvāta.

Pēc iepazīšanās ar piegādātāja pieprasījumu Komisija sniedz šādu informāciju.

Par iepirkuma nolikuma

1.5.4. apakšpunktā noteiktajām prasībām:
Saskaņā ar Publisko iepirkumu likuma, turpmāk – PIL, 1. panta 28. punktu publisks piegādes līgums ir iepirkuma līgums, kura priekšmets ir preces pirkums, nomaksas pirkums, noma vai noma ar izpirkuma tiesībām. 

Atbilstoši PIL 11. panta otrajai daļai paredzamo līgumcenu noteic kā pasūtītāja plānoto kopējo samaksu par iepirkuma līguma izpildi, ko piegādātājs var saņemt no pasūtītāja un citām personām. Pasūtītājs, plānojot kopējo samaksu, ņem vērā jebkuru izvēles iespēju un jebkurus iepirkuma līguma papildinājumus, visus saistībā ar iepirkuma līgumu maksājamos nodokļus (izņemot pievienotās vērtības nodokli), (..) 
Arī PIL 11. panta astotajā daļā noteikts, ka paredzamo līgumcenu publiskiem piegādes līgumiem, kas paredz nomu, nomu ar izpirkuma tiesībām vai nomaksas pirkumu un kuriem ir noteikts termiņš, kas garāks par 12 mēnešiem, nosaka kā kopējo līgumcenu iepirkuma līguma darbības laikā, ņemot vērā atlikušo vērtību.
Nacionālā kultūras mantojuma pārvalde, turpmāk – Pasūtītājs, šīs iepirkuma procedūras rezultātā vēlas noslēgt līgumu par auto nomu ar izpirkuma tiesībām, tāpēc iepirkuma līguma 2.9. punktā ir noteiktas Pasūtītāja tiesības pēc nomas termiņa beigām iegādāties savā īpašumā automašīnas vai kādu no tām par pretendenta finanšu piedāvājumā norādīto to atlikušo vērtību, tādējādi paredzot tiesības vēl izvērtēt nomāto automašīnu izpirkšanas iespējas un nepieciešamību.
Ņemot vērā iepriekšminēto, iepirkuma dokumentos noteiktas prasības norādīt automašīnu atlikušo vērtību. 

1.5.5. apakšpunktā noteiktajām prasībām: 
Saskaņā ar iepirkuma nolikuma 3.3. apakšpunktu pretendentam jāiesniedz atbilstoši normatīvo aktu prasībām izsniegtās licences un sertifikāti vai noslēgti līgumi, kas apliecina tā  tiesības nodarboties ar iepirkuma priekšmeta pārdošanu, piegādi un pakalpojumu sniegšanu.
Pamatojoties uz PIL 46. panta ceturtajā daļā noteikto, piegādātājs var balstīties uz citu personu tehniskajām un profesionālajām iespējām, ja tas ir nepieciešams konkrētā iepirkuma līguma izpildei, neatkarīgi no savstarpējo attiecību tiesiskā rakstura. Šādā gadījumā piegādātājs pierāda pasūtītājam, ka tā rīcībā būs nepieciešamie resursi, iesniedzot šo personu apliecinājumu vai vienošanos par nepieciešamo resursu nodošanu piegādātāja rīcībā. 
Ja pretendents automašīnu iznomāšanas laikā būs tā tiesiskais lietotājs nevis īpašnieks, tad pretendentam ir jāiesniedz informācija (līgumi, pušu savstarpējie apliecinājumi, vienošanās u.c.), kas apliecina faktu, ka pretendents būs spējīgs pildīt savas saistības attiecībā uz līguma priekšmetu visā līguma darbības laikā.

1.5.7. apakšpunktā noteiktajām prasībām:
Pasūtītāja veiktās tirgus priekšizpētes (2024. gada 16. februāra protokols) laikā tika apzināti desmit M1 un JC klases auto tirgotāji, no kuriem seši elektroniski ir iesūtījuši oficiālus priekšizpētes piedāvājumus, apliecinot, ka automašīnas ir pieejamas bez īpašas aizkavēšanās. Tāpat, konsultējoties ar auto tirgotājiem par tirgus situāciju, noskaidrots, ka šobrīd auto tirgū vērojams lielāks piedāvājums nekā pieprasījums, proti, pasūtījumu rindas nav un auto tirgotāju/ražotāju noliktavās veidojas auto uzkrājumi.
Ņemot vērā Pasūtītāja nepieciešamību nodrošināt savu pienākumu izpildes nepārtrauktību un kvalitāti, kā arī iepriekšminēto piegādātāju sniegto informāciju, guvām pārliecību par minētās prasības izpildes iespēju un samērīgumu.

1.8.4.3. apakšpunktā noteiktajām prasībām:
Ja pretendenta piedāvājuma dokumentus paraksta persona, kas nav pretendenta likumiskais pārstāvis, šai personai jābūt pilnvarotai veikt iepirkuma nolikumā minētās darbības.
Saskaņā ar iepirkuma nolikuma 1.8.4.3. un 3.1. apakšpunktos noteikto piedāvājuma dokumentus paraksta pretendenta pārstāvis ar Latvijas Republikas Uzņēmumu reģistrā vai atbilstošā reģistrā ārvalstīs nostiprinātām paraksta tiesībām vai šī pārstāvja pilnvarota persona.
Gan Latvijā, gan ārvalstīs reģistrētam pretendentam jāpievieno dokuments par pilnvarotās personas tiesībām pārstāvēt pretendentu, parakstot piedāvājumu un citus piedāvājumā iekļautos dokumentus. Pilnvarā precīzi jānorāda pilnvarotajai personai piešķirto tiesību un saistību apjoms. 
Ārvalstīs reģistrētam pretendentam jāiesniedz arī kompetentās institūcijas izziņa vai attiecīgajā valstī noteiktā kārtībā veikta izdruka no komersantu reģistra, vai cits dokuments par pretendenta likumiskā pārstāvja tiesībām pārstāvēt pretendentu, t.i., dokumentu, kas apliecina pilnvaras izdevēja paraksta (pārstāvības) tiesības. 

5.16. apakšpunktā noteiktajām prasībām (piegādātāja pieprasījumā norādīts kā 5.1.6. apakšpunkts): 
Vērtēšanas 3. kritērijs – nulles izplūdes spēja, atbilstoši mūsdienu tehnoloģijām ir nulles izmešu līmeņa automobiļa lietojums, ko spēj hibrīdautomobiļi, akumulatoru elektriskie automobiļi un ūdeņraža degvielas automobiļi. Hibrīdautomobiļos ir apvienots iekšdedzes benzīna motors ar uzlādējamu akumulatoru. Tirgū pieejamiem hibrīdautomobiļu akumulatoriem, vai tie būtu uzlādējami no tīkla vai pārvietojoties ar bremzēšanas sistēmu, ir garantija vismaz 5 gadi, kas arī ir šī iepirkuma līguma termiņš. Līdz ar to nepastāv šaubas, ka kādas no iepirktās automašīnas detaļām, tajā skaitā akumulators, nekalpos īsāku termiņu kā 5 gadi, pretējā gadījumā stāsies spēkā garantija.
Vērtēšanas 4. kritērijs – alternatīvās degvielas izmantošana, paredz punktu piešķiršanu par alternatīvas degvielas veidu vai alternatīvu sistēmu izmantošanu pret iekšdedzes dzinēju, ko darbina ar benzīnu vai dīzeļdegvielu, kas darbības rezultātā samazina izmešu daudzumu. Piemēri ir norādīti kritērija piemērošanas metodikas aprakstā.
Gadījumā, ja pretendents nevar izpildīt šo kritēriju, tas neierobežo pretendentu iesniegt nolikuma prasībām atbilstošu piedāvājumu un veiksmīgi uzvarēt iepirkumā, konkurējot ar labāku piedāvājumu, piemēram, kritērijā  līgumcena vai citos kritērijos.
Saskaņā ar PIL 1. panta 17. punktu līgumcena ir kopējā samaksa par iepirkuma līguma izpildi, kurā ietverti visi piemērojamie nodokļi, izņemot pievienotās vērtības nodokli.
Atbilstoši iepirkuma nolikuma 5.16. apakšpunktā noteiktajam piedāvājums ar zemāko piedāvāto līgumcenu tiks vērtēts ar maksimāli iespējamo punktu skaitu – 90 punkti (maksimāli iegūstamais punktu skaits saskaņā ar visiem vērtēšanas kritērijiem ir 100), bet pārējo pretendentu piedāvājumiem punkti tiks piešķirti, piemērojot šādu formulu: zemākā piedāvātā līgumcena: pretendenta piedāvātā līgumcena x 90.

5.15. apakšpunktā noteiktajām prasībām (piegādātāja pieprasījumā norādīts kā 5.1.5. apakšpunkts): 
Ņemot vērā iepriekšminēto un Pasūtītāja veikto priekšizpēti, kā arī Elektronisko iepirkumu sistēmā publicēto citu pasūtītāju auto iepirkumu praksi, jāsecina, ka vērtēšanas kritēriji ir izpildāmi.

4.2. apakšpunktā noteiktajām prasībām: 
Minētais iepirkuma nolikuma apakšpunkts paredz Pasūtītāja tiesības saņemt garantiju. Garantija ir ražotāja vai pārdevēja bezmaksas apsolījums atmaksāt patērētājam par preci vai lietu samaksāto naudas summu, apmainīt preci vai lietu pret atbilstošu preci vai lietu, bez atlīdzības novērst preces vai lietas neatbilstību vai veikt citas darbības, ja prece vai lieta neatbilst garantijā vai reklāmā sniegtajam raksturojumam. Vārda “dīlers” norādīšana nolikumā varētu ierobežot pretendentu loku, tomēr, lai pasūtītājs saņemtu dokumentāli nodrošinātu ražotāja garantijas saistību, pretendentam piedāvājumam jāpievieno ražotāja (t.sk. tā pilnvarota pārstāvja) izsniegts dokuments par tiesībām slēgt automašīnu pirkuma līgumus un izpildīt garantijas saistības. Šāda dokumenta tiesību tvērums varētu būt daudzveidīgs, iespējams, varētu arī neparedzēt dīlera statusu, tāpēc šis termins arī nav norādīts apakšpunktā.

Par iepirkuma līguma projekta

3.12. apakšpunkta noteikumiem:
Auto par neatgriezeniski bojātu var tikt atzīts ne tikai ceļu satiksmes negadījuma vai cita apdrošināšanas gadījuma dēļ, bet arī, piemēram, ražotāja ražošanas procesā pieļauto kļūdu dēļ.

5.2.5. apakšpunkta noteikumiem:
Pamatojoties uz iepirkuma nolikuma 4.4. apakšpunktu un līguma projekta 2.2. apakšpunktu, līgumcenā tika ietvertas arī OCTA uz minimālo termiņu, skaitot no automašīnu nodošanas dienas Pasūtītājam, izmaksas.
Komisija 2024. gada 18. marta sēdē ir nolēmusi grozīt iepirkuma nolikumu un līguma projektu (iepirkuma nolikuma 10. pielikumu), neparedzot pretendentam pienākumu nodrošināt OCTA iegādi.   

7.4. un 12.7. apakšpunktu noteikumiem:
Pasūtītājam ļoti būtiski ir automašīnas saņemt iepirkuma nolikumā un līguma projektā paredzētajā termiņā, lai nodrošinātu savu Ministru kabineta 2004. gada 9. novembra noteikumu Nr. 916 2.2. un 3.1. punktos noteikto funkciju un pienākumu izpildes nepārtrauktību un kvalitāti visos Latvijas reģionos, līdz ar to automašīnu nesaņemšana iepirkuma nolikumā un līguma projektā noteiktajā termiņā Pasūtītājam var radīt ievērojamus zaudējumus. Gadījumā, ja automašīnas netiks piegādātas termiņā, Pasūtītājs būs spiests izmantot īstermiņa piecu automašīnu nomas pakalpojumus, segt apdrošināšanas un citus izdevumus, kamēr noslēgtais iepirkuma līgums netiks izpildīts. Līgumsods daļēji varētu segt Pasūtītājam radītos zaudējumus. Iepirkuma līguma projekta 12.7. apakšpunktā noteiktais trīs dienu termiņš ir paredzēts kā nekavējoša Pasūtītāja reakcija uz pretendenta saistību neizpildi, lai mazinātu līgumsoda un zaudējumu apmēru.

12.1. apakšpunkta noteikumiem:
Pamatojoties uz iepirkuma nolikuma 1.5.6. apakšpunktu un līguma projekta 12.1. apakšpunktu, iepirkuma līgums stājas spēkā pēdējā droša elektroniskā paraksta un tā laika zīmoga pievienošanas dienā un ir spēkā 60 (sešdesmit) mēnešus no iepirkuma līguma spēkā stāšanās un automašīnu pieņemšanas – nodošanas akta abpusējas parakstīšanas dienas vai līdz Pušu saistību pilnīgai izpildei, vai tā izbeigšanai līgumā noteiktajā kārtībā. 
 
Par tehniskās specifikācijas/tehniskā piedāvājuma (iepirkuma nolikuma 1.pielikums) prasībām:

Ņemot vērā konstatētu tehnisku neatbilstību, Komisija 2024. gada 18. marta sēdē ir nolēmusi grozīt tehnisko specifikāciju/tehnisko piedāvājumu (iepirkuma nolikuma 1. pielikumu) piedāvājuma daļā par M1 un Jc klases 4 automašīnu operatīvā līzinga iepirkumu pozīcijai pārnesuma kārbas prasības, papildinot ar veidu - automātiska, kam tādējādi atbilstu hibrīdu modeļu tehniskais ātrumkārbas risinājums.
Jautājumā par klīrensa prasībām skaidrojam, ka automašīnas ar iekšdedzes dzinējiem paredzētas ikdienas braucieniem kultūras pieminekļu apsekošanai arī lauku un mežu teritorijās. Ievērojot minēto, ar tām jāspēj pārvietoties gan pa zemes ceļiem, gan bezceļiem, tāpēc klīrensa prasībās norādīts īsākais ražotāja noteiktais atstatums starp zemi un automašīnas virsbūvi. Gadījumā, ja šāda prasība netiktu norādīta, pretendents varētu piedāvāt Jc klases automašīnu (pēc LPAA klasifikatora), kura ražotāja noteiktais klīrenss varētu būt pat tikai 170 mm (saskaņā ar dīleru publicēto modeļu tehnisko informāciju).
Sagatavojot iepirkuma tehnisko specifikāciju, īpaša vērība tika pievērsta automašīnas, tās vadītāja un pasažieru drošības aprīkojumam un sistēmām, tādējādi ilgtermiņā samazinot ne tikai vadītāja un pasažieru dzīvības un veselības apdraudējuma, bet arī automašīnas ekspluatācijas riskus, kas ir arī pretendenta interesēs pēc operatīvā līzinga termiņa beigām saņemt automašīnu pēc iespējas labākā tehniskā stāvoklī.
Saistībā ar piegādātāja neskaidrību par izvirzīto prasību sensori/atpakaļskata kamera, tehniskās specifikācijas sadaļā par nepieciešamo aprīkojumu iekļautas divas prasības – gan aizmugurējie un priekšējie parkošanās sensori, gan atpakaļskata kamera. Skaidrojam, ka parkošanās sensora prasība saistīta ar drošības nepieciešamību vadītājam saņemt skaņas signālu par šķēršļiem, apstājoties vai novietojot automašīnu stāvēšanai, savukārt atpakaļskata kamera dod iespēju redzēt arī video attēlu ekrānā. Praktiskajā ekspluatācijā sensora darbība var būt gan kopā, gan atsevišķi ar atpakaļskata kameru.


Komisijas priekšsēdētāja	K. Ābele

(paraksts*)

*Dokuments ir parakstīts ar drošu elektronisko parakstu un satur laika zīmogu

